Meir Kahane

Meir David Kahane, hepreaksi מאיר דוד כהנ, (1. elokuuta 1932 Brooklyn, New York, New York, Yhdysvallat – 5. marraskuuta 1990) oli yhdysvaltalaissyntyinen israelilainen rabbi, kirjailija, poliitikko ja aktivisti. Hän oli Israelin parlamentin knessetin jäsen. Hän oli rabbi mutta hänet tunnettiin poliittisesti äärijuutalaisena. Hänen unelmansa oli muun muassa Suur-Israelin luominen. Yhdysvalloissa hänet tunnettiin Jewish Defence Leaguen (Juutalaisuuden puolustusliitto) perustamisesta. Israelissa hän perusti Kach-puolueen. Myöhemmin Yhdysvaltojen ulkoministeriö julisti Kachin rasistiseksi puolueeksi, koska sen kannattajat olivat palestiinalaisvastaisia ja islaminvastaisia. Puolueen osallistuminen knesset vaaliin kiellettiin 1988 juuri ennen seuraavia vaaleja. Kach oli FBI:n ja CIA:n terroristilistalla (ks. Cointelpro).

Ideologia ja kahanismi

Kahanein ideologia tunnetaan nimellä kahanismi. Kahanen ajatuksia olivat muun muassa Suur-Israel, sota Arabivaltioita vastaan ja juutalaisten kotimaan luominen Palestiinaan ilman arabeja. Kahanismin kannattajat eivät hyväksyneet seka-avioliittoja juutalaisten ja ei-juutalaisten kesken. Kahane arvosteli ankarasti myös Israelissa asuvien kristittyjä ja lähetyssaarnaajia.

Lapsuus ja ura

Meir Kahane syntyi ortodoksijuutalaiseen perheeseen. Hänen isänsä Jechezkel Shraga (Charles) Kahane oli rabbi, joka oli syntynyt Palestiinassa vuonna 1905. Isä oli opiskelut teologiaa Tšekkoslovakiassa ja Puolassa. Myöhemmin hän muutti Yhdysvaltoihin vainojen takia. Meir Kahane opiskeli juutalaista teologiaa New Yorkissa ja lakia New Yorkin yliopistossa. Kahane opetti uskontoa juutalaisille 1960-luvulla.
Teini-ikäisenä hän ihaili Vladimir Jabotinskiä, joka oli venäläissyntyinen sionisti ja jonka tavoitteena oli luoda juutalaisvaltio Palestiinaan. Jabotinski oli Kahanen isän ystävä ja vieraili usein Kahaneiden luona. Kahane aloitti toimintansa vastustamalla Ernest Beviniä. Bevin oli Britannian ulkoministeri, joka vastusti Israelin valtion perustamista. Kahane osallistui myös Neuvostoliiton vastaisiin mielenosoituksiin, lähinnä sen juutalaispolitiikan vuoksi. 
1960-luvulla Kahane toimitti suurta anglojuutalaista sanomalehteä Brooklynissä. Hän esiintyi myös usein Amerikan televisiossa ja radiossa.
Vuonna 1971 Kahane teki alijahin (juutalaisten muuton luvattuun maahaan) Israeliin. Hän perusti äärioikeistolaisen Kach-puolueen. Kahane asettui ehdokkaaksi knessetiin 1976 ja 1980, mutta tuli valituksi vasta 1984. Hänet tuomittiin puolen vuoden vankeuteen, koska hän oli yrittänyt räjäyttää Al-Aqsan moskeijan Jerusalemissa. Kach suljettiin pois vaaleista ennen 1988 vaaleja. Myöhemmin Kach joutui epäsuosioon antipalestiinalaispolitiikasta ja rasismista arabeja kohtaan, lisäksi Kahane arvosteli ja vastusti myös kristittyjä lähetyssaarnaajia ja heidän perustamia kouluja.

Kahanen ja hänen poikansa kuolema

Kahane oli puhumassa Manhattanilla vuonna 1990, kun hänet surmattiin. Syytteeseen asetettiin egyptiläissyntyinen arabi, joka kuitenkin vapautettiin muotoseikkojen perusteella, mutta tuomittiin  1993 World Trade Centeriin tehdyn iskun yhteydessä yhteyksistään muslimifundamentalistien terroriin.
Meir Kahanein poika rabbi Binjamin Zev Kahane surmattiin 2001 Jerusalemissa.